
1. Situaţia din Orientul Mijlociu 

 

În cadrul unei întâlniri avute la Copenhaga la 30 mai a.c. cu premierul suedez, Göran Persson, a cărui ţară asigură preşedinţia semestrială a UE, preşedintele Autorităţii Palestiniene, Yasser Arafat, a solicitat “trimiterea de urgenţă în zonă a unor observatori ai UE, ai ONU şi ai altor artizani ai procesului de pace din Orientul Mijlociu, pentru a stopa violenţa şi a proteja pacea în această regiune”. 

Göran Persson nu a dorit să comenteze aceste apeluri, exprimând doar punctul de vedere al UE “asupra necesităţii încetării violenţei”. “Uniunea Europeană s-a pregătit să joace un rol constructiv în regiune” a adăugat acesta, subliniind că “primul lucru necesar este încetarea violenţelor. Dacă se realizează acest lucru, există o mare speranţă că se va ajunge la o soluţie politică”, a apreciat G. Persson. 

Pe de altă parte, premierul suedez a apreciat, după întrevederea pe care a avut-o cu omologul său danez, Poul Nyrup Rasmussen, că “orice nouă colonie - în teritoriile palestiniene şi în Israel - reprezintă o provocare inacceptabilă”. Göran Persson le-a cerut israelienilor şi palestinienilor “să pună capăt violenţelor şi să revină la masa negocierilor (...), aplicând recomandările raportului Mitchell”. “Acest raport, care este susţinut de UE şi de comunitatea internaţională, este foarte constructiv”, a apreciat el, adăugând că “Uniunea Europeană poate şi trebuie să joace un rol important în procesul de pace în Orientul Mijlociu”. 

*

Adjunctul ministrului israelian de Externe, Michael Melchior, s-a declarat, la 31 mai a.c., împotriva “internaţionalizării conflictului din Orientul Mijlociu”, respingând astfel apelurile palestininilor şi ale unei părţi a comunităţii internaţionale în favoarea trimiterii de observatori în regiune. 

“Uniunea Europeană a spus clar că trimiterea de observatori nu poate fi făcută decât cu acordul părţilor israeliene şi palestiniene”, a declarat Michael Melchior, după o întrevedere cu ministrul norvegian de Externe, Thorbjoern Jagland, care este şi membru al comisiei Mitchell. “Nu vom intra în jocul unei internaţionalizări a confictului, atât timp cât preşedintele Autorităţii Palestiniene, Yasser Arafat poate conta automat pe o majoritate în cadrul Naţiunilor Unite, cu 21 de state arabe şi 54 de ţări islamice”, a adăugat el. 

Pe de altă parte, Michael Melchior a respins ipoteza unei viitoare întâlniri între Yasser Arafat şi şeful diplomaţiei israeliene, Shimon Peres, sau cu premierul statului evreu, Ariel Sharon. “În acest moment, nu se pune problema unei întâlniri”, a declarat acesta. 

*

Ministrul israelian al Amenajării Teritoriale, Nathan Şcearanski a menţionat posibilitatea declanşării unui război contra preşedintelui palestinian, Yasser Arafat, dacă acesta nu pune capăt terorismului. “Dacă Yasser Arafat nu pune capăt violenţei, vom merge la război. Cred că am depus mari eforturi ani în şir pentru a-l transforma pe Y. Arafat într-un partener. Cred că acum suntem la capătul drumului”, a declarat acesta. “Este ultima şansă pentru acesta de a dovedi că mai poate fi un partener, dar nu-mi pun mari speranţe în asta şi, la un moment dat, va trebui să recunoaştem că nu este partenerul nostru. Atunci va trebui să ştim să ne batem şi să ne apărăm poporul”, a continuat N. Şcearanski, care este liderul partidului rusofon Israel B'Alya, susţinător al coloniştilor evrei din Cisiordania şi Gaza. “Ce înseamnă să iniţiezi un război? Suntem în război. Purtăm un război, fără să fi recurs la forţa noastră. În fiecare zi ne sunt ucişi oameni. Nu spun că trebuie să recucerim Gaza, dar va trebui să luptăm cu toată forţa contra infrastructurii teroriste”, a mai spus ministrul israelian. 

Nathan Şcearanski a făcut aceste declaraţii în momentul în care premierul Ariel Sharon vorbea despre “reţinere şi răbdare” şi menţinerea încetării focului pe care a decretat-o în mod unilateral. Potrivit postului de radio public israelian, Ariel Sharon ar fi afirmat “că situaţia creată de continuarea terorismului a devenit inacceptabilă pentru Israel”. 

Implicarea Israelului într-un război generalizat nu este imposibilă, este de părere şi generalul Yisrael Ziv, comandantul trupelor de infanterie şi paraşutism. “Posibilitatea unui război generalizat nu este îndepărtată. Trebuie să ne menţinem forţele gata pentru un război generalizat. Datoria mea este de a le pregăti pentru asta”, a afirmat generalul Y. Ziv. El a adăugat că îi revine sarcina de a-şi pregăti trupele pentru orice eventualitate “pentru ca ele să poată face faţă sarcinilor, pentru că acestea sigur vor apărea”. 

Generalul Y. Ziv, care urmează să asigure, în curând, comanda diviziei israeliene desfăşurate în Fâşia Gaza, a ţinut să precizeze că aceste afirmaţii ale sale nu trebuie considerate ca poziţii oficiale ale statului Israel. 

*

Un atentat-sinucigaş, comis de un kamikaze palestinian la Tel-Aviv, la 1 iunie a.c., la intrarea unei dicoteci de pe faleza oraşului, în apropierea Delfinariului, s-a soldat cu moartea a 18 persoane şi peste 100 de răniţi, potrivit unui bilanţ provizoriu dat publicităţii de poliţia israeliană. Decedaţii, ca şi răniţii, sunt adolescenţi în vârstă de 17-18 ani.

Atentatul a fost revendicat de către organizaţia radicală palestiniană Jihadul Islamic. Liderul mişcării de rezistenţă islamică Hamas, de la Gaza, Abdelaziz Rantisi, a “salutat” această acţiune, precizând că mişcarea sa nu este implicată în comiterea acestui atentat. El a “justificat” acest atac, subliniind că palestinienii au dreptul de a “opune rezistenţă ocupaţiei israeliene”. La rândul său, purtătorul de cuvânt al Jihadului Islamic, Abdallah al-Shami, a dezminţit faptul că organizaţia sa ar fi revendicat atentatul, aşa cum au afirmat anumite mijloace de informare. Cele două mişcări radicale palestiniene, care se opun păcii cu statul evreu, sunt organizatoarele majorităţii atentatelor antiisraeliene care au avut loc în Israel de la declanşarea Intifadei, cu peste opt luni în urmă. Autoritatea Palestiniană a condamnat, la rândul său, acest atac, chemând “toate părţile să dea dovadă de reţinere şi să evite escaladarea violenţei”.

Cabinetul de securitate israelian s-a reunit de urgenţă, pentru a decide o ripostă la acest atentat, cel mai grav comis din 1996 până în prezent. 

Chiar dacă atentatul a fost comis în zi de Shabbat, o unitate specializată compusă din evrei ultraortodocşi a participat la operaţiunile de intervenţie declanşate la locul exploziei, acţiune prin care se doreşte identificarea tuturor victimelor.

Discoteca “Paşa”, vizată ca obiectiv al atacului, era frecventată în special de tineri imigranţi originari din fosta URSS. Directorul discotecii, Iuri Aviv, a declarat că, recent, întărise efectivele de securitate din zona discotecii, dar, din păcate, acest act terorist de nu a putut fi împiedicat. La cererea poliţiei, justiţia israeliană a interzis publicarea de detalii referitoare la anchetă.

Acest atentat ridică la 597 numărul persoanelor ucise de la începutul Intifadei, acum opt luni: 474 de palestinieni, 107 israelieni, 13 arabi israelieni, 2 români şi un german.

*

Analistul militar al televiziunii israeliene a afirmat după încheierea reuniunii de urgenţă a Cabinetului de securitate al ţării, că acesta ar fi decis să rupă încetarea unilaterală a focului, decretată la 22 mai a.c., dar fără să autorizeze acţiuni spectaculoase care ar putea afecta imaginea Israelului în lume. 

“Îl vom judeca pe preşedintele Yasser Arafat conform actelor sale”, a subliniat secretarul general al Guvernului, Gideon Saar, ca reacţie la declaraţia preşedintelui Y. Arafat făcută la Ramallah, potrivit căreia acesta “este decis să facă totul pentru a ajunge la o încetare imediată şi necondiţionată a focului cu Israelul”. “Israelul va lua toate măsurile necesare pentru a-şi apăra cetăţenii”, a mai declarat G. Saar. 

“Ofensiva militară împotriva organizaţiilor integriste palestiniene Jihadul Islamic şi Hamas a început”, a afirmat, la 3 iunie a.c., postul de radio public israelian. “Ordinul a fost dat pentru ca armata să înceapă atacul asupra Hamas şi Jihadului Islamic”, a anunţat postul de radio. “Operaţiunile vor trebui să vizeze şi Autoritatea Palestiniană şi vor trebui să fie efective, adică să nu vizeze clădiri goale. Ele vor fi ordonate la momentul care va fi considerat oportun”, a adăugat sursa citată. 

Ministrul israelian al Apărării, Beniamin Ben Eliezer, l-a avertizat pe liderul palestinian Yasser Arafat că Israelul are “degetul pe trăgaci”, ca urmare a atentatului de la Tel Aviv. “Yasser Arafat, n-ai să obţii nimic prin violenţă şi terorism”, a adăugat ministrul israelian al Apărării.

 

2. Republica Moldova - problema adopţiilor internaţionale 

 

Guvernul Republicii Moldova a hotărât, la 30 mai a.c., să interzică temporar adopţia copiilor moldoveni de către cetăţenii străini. Totodată, Guvernul Moldovei a creat o comisie însărcinată să examineze numărul copiilor adoptaţi peste hotare şi condiţiile în care trăiesc aceştia în prezent. 

Premierul Vasile Tarlev a motivat această decizie prin atestarea unor încălcări grave ale reglementărilor privind întreţinerea copiilor înfiaţi în străinătate. Potrivit premierului moldovean, adopţia copiilor “a devenit o afacere, aceştia fiind de multe ori vânduţi pentru prelevare de organe”. “Înfierea copiilor noştri peste hotare poate duce la sărăcirea fondului genetic al poporului, fapt pentru care vom fi acuzaţi de generaţiile viitoare”, a spus Vasile Tarlev. 

Membrii Executivului au mai arătat că, în prezent, statisticile privind adopţia copiilor din Republica Moldova de către cetăţenii străini sunt contradictorii. 

*

Comisia pe probleme sociale, de sănătate şi ale familiei (APCE) din cadrul Adunării Parlamentare a Consiliului Europei a decis întocmirea, de către statele europene, a unui registru centralizat al copiilor daţi dispăruţi în Europa, în încercarea de a stopa traficul în scopul exploatării sexuale a minorilor şi tinerilor, în special în estul continentului. 

În raportul adoptat la 30 mai a.c., la Paris, parlamentarii europeni au preconizat o serie de măsuri suplimentare pentru a preveni acest trafic - efectuat în scopul practicării pedofiliei, al comerţului ilegal de organe şi pentru aprovizionarea pieţei de adopţii ilegale, precum şi în scopul exploatării sexuale. 

“Deşi cele mai multe victime ale acestui trafic provin, în principal, din Republica Moldova, Ucraina şi Albania, Republica Moldova a oferit un exemplu grăitor”, a precizat Elisa Pozza Tasca, membru al comisiei APCE. “Republica Moldova a fost total neglijată în ce priveşte acordarea de ajutoare internaţionale şi, drept urmare, resursele sale sunt, pe zi ce trece, tot mai reduse”, a afirmat aceasta. “Un mare număr dintre tinerii acestei ţări emigrează în căutarea unui standard de viaţă decent, dar sfârşesc pe străzi şi în casele de toleranţă din vestul Europei”, a precizat autoarea raportului. 

Eliza Pozza Tasca a vizitat de două ori Republica Moldova pentru a pregăti acest raport. Ea a afirmat că “numai în Italia lucrează ca prostituate circa 10.000 de tinere din Republica Moldova, iar dintre acestea, 30% sunt minore. O tânără cumpărată din Republica Moldova cu suma de 150 de dolari, ajunge să fie vândută în Italia cu 5.000 de dolari”. “Violenţa este larg răspândită. De cele mai multe ori, victimele sunt înşelate, ţinute cu forţa şi nu e nimic neobişnuit în faptul că sunt violate şi bătute, sechestrate şi lăsate fără acte într-o stare de semisclavie”. “Consiliul Europei este o organizaţie internaţională paneuropeană, în cadrul căreia în cele 43 de state membre intră atât ţările de origine, cât şi cele de destinaţie, ceea ce înseamnă că poate să facă foarte multe pentru a preveni acest tip de trafic”, a mai adăugat autoarea raportului APCE.

Dintre recomandările propuse de către comisia APCE se pot menţiona: 

- acordarea de ajutoare familiilor din Republica Moldova pentru ca acestea să adopte copii abandonaţi; 

- sprijinirea organizaţiilor neguvernamentale din Republica Moldova care se ocupă de combaterea traficului de persoane; 

- reintroducerea obligativităţii la educaţia primară gratuită. 

Comisia a cerut celor 43 de state membre ale Consiliului Europei, inclusiv Republicii Moldova, să întocmească liste cu copiii daţi dispăruţi la nivel naţional, un registru centralizat la nivel european, să înfiinţeze servicii speciale de poliţie pentru protecţia minorilor şi o instanţă judiciară care să apere aceste victime la nivel naţional şi european şi, de asemenea, ca traficul de copii să fie considerat o infracţiune, chiar dacă nu s-a depus o plângere ca atare, a mai recomandat comisia APCE. 

Acest proiect de recomandare urmează să fie luat în dezbatere în cadrul celei de-a 301-a sesiuni a membrilor Adunării Parlamentare a CE, din 25-29 iunie a.c. 

 

3. Noi discuţii privind regimul sancţiunilor impuse Irakului 

 

“Statele Unite, Rusia, Franţa şi Marea Britanie au convenit să continue eforturile în vederea ieşirii din situaţia delicată care s-a creat şi vor să “dea un termen-limită” pentru modificarea regimului sancţiunilor impuse Irakului”, a declarat, la 31 mai a.c., Ministerul francez de Externe. 

În cadrul reuniunii NATO, organizată în perioada 29-30 mai a.c., la Budapesta, miniştrii de externe din cele patru ţări - membre permanente ale Consiliului de Securitate al ONU – “au convenit să continue lucrul în jurul a cinci idei”, a afirmat purtătorul de cuvânt al Ministerul francez de Externe, François Rivasseau, şi anume: 

- “ieşirea din status-quo; 

- eforturi vizând ridicarea sancţiunilor civile; 

- stabilirea unui termen-limită - pe cât de scurt posibil - pentru examinarea modalităţilor precise de punere în practică; 

- prorogarea regimului “petrol contra hrană”, instaurat prin Rezoluţia ONU 986, atât timp cât va fi necesar; 

- găsirea unei poziţii consensuale şi unitatea Consiliului de Securitate”. 

Potrivit acestuia, “aceste idei sunt inspirate din propunerile franceze vizând surmontarea situaţiei de blocaj în discuţiile privind un nou regim de sancţiuni”. 

O sursă americană a afirmat că discuţiile de la Budapesta au permis să se constate un “acord asupra unei apropieri generale vizând un control mai eficient al vânzărilor de arme şi echipament militar către Irak, fără penalizarea vânzărilor de bunuri de larg consum”. 

În momentul de faţă, pe masa de lucru a Consiliului de Securitate se află o rezoluţie britanică şi o contrapropunere rusă. Proiectul de rezoluţie britanic ar autoriza Irakul să importe o mare parte din bunurile destinate populaţiei, menţinând un strict control asupra bunurilor cu caracter militar, pentru a împiedica regimul lui Saddam Hussein să se reînarmeze. Rusia, care susţine ridicarea sancţiunilor, a cerut mai mult timp şi încearcă să blocheze o adoptare rapidă a rezoluţiei. În acest sens, Rusia a depus un contraproiect, care prevede aplicarea programului “petrol contra hrană” pentru încă şase luni. 

Franţa doreşte, în principal, o “schimbare substanţială în definirea produselor cu dublă utilizare (militară şi civilă), care intră sub incidenţa Comitetului de sancţiuni al ONU (ceea ce limitează în mare parte produsele pe care Irakul le-ar putea importa liber)”, a afirmat o sursă diplomatică de la Paris. Totodată, Franţa se declară în favoarea prelungirii acestui program, care permite Irakului să exporte o cantitate nelimitată de ţiţei pentru a cumpăra produse de primă necesitate şi care a expirat la 3 iunie a.c. 

*

În acest sens, Consiliul de Securitate al ONU a adoptat, la 1 iunie a.c. la New York, în unanimitate, o rezoluţie ce deschide calea către o revizuire, în decurs de o lună, a sancţiunilor împotriva Irakului. 

Rezoluţia prelungeşte programul umanitar “petrol contra hrană” doar pe durata unei singure luni, până la 3 iulie a.c., în loc de şase luni. 

Acest interval de timp urmează să le permită celor cinci membri permanenţi ai Consiliului (China, Statele Unite, Franţa, Marea Britanie şi Rusia) să continue negocierile dificile referitoare la un proiect americano-britanic cu privire la ridicarea parţială a unor sancţiuni impuse Irakului de 11 ani. 

Irakul a respins cu fermitate prelungirea cu o lună a programului “petrol contra hrană” şi perspectiva unui acord asupra proiectului american. Ministrul irakian al petrolului, Amer Rashid, a anunţat, la Bagdad, că ţara sa a decis să nu-şi reia exporturile de ţiţei, decât în condiţiile în care Naţiunile Unite vor reînnoi programul umanitar pentru încă şase luni. Amer Rashid a adăugat că decizia de prelungire a programului nu trebuie “să aibă legătură cu proiectul americano-britanic privind revizuirea sancţiunilor pe care ONU le-a impus Irakului în 1990”, după ce acesta a invadat Kuweitul. 

Irakul a anunţat oficial că va înceta exporturile de ţiţei începând cu 4 iunie a.c., în semn de protest faţă de decizia de a prelungi cu doar o lună programul “petrol contra hrană”. 

 

4. Macedonia – publicarea în presă a unei hărţi ipotetice a noului stat

 

Presa macedoneană a publicat timp de câteva zile, începând cu data de 30 mai a.c., harta unei “noi Macedonii”, în care sunt incluse teritorii din statele vecine. Cotidianele macedonene “Nova Makedonija”, “Vecer” şi “Vesti” au publicat o hartă cu ipotetice noi graniţe ale Republicii Macedonia, “ideea unor schimburi de teritorii şi populaţie între Albania şi Macedonia fiind, potrivit cotidianului “Vecer”, singura modalitate de a se rezolva, pe cale paşnică, problema etnică din fosta republică iugoslavă”. 

Potrivit explicaţiilor care însoţesc harta publicată, “Macedonia ar pierde din teritoriile sale vestice (de la graniţa cu Albania), însă ar primi, în schimb, Macedonia din zona Pirin (regiunea aflată în componenţa teritorială a Bulgariei) şi o parte din Macedonia Egeeană (aflată în componenţa teritorială a Greciei), unde trăieşte o populaţie macedoneană”. Pentru realizarea acestui plan, anumite cercuri diplomatice, citate de cotidianul “Vecer”, consideră că Grecia va primi o parte din teritoriul Albaniei, unde există o minoritate greacă, iar Albania va primi o mare parte din provincia Kosovo şi din teritoriile vestice ale Macedoniei. 

Preşedintele Academiei macedonene de Ştiinte, Gheorghi Efremov, a declarat la Skopje că ideea schimbării graniţelor pe cale paşnică “nu este una nouă”. Dintre diferitele variante de rezolvare a crizei din Macedonia, “noi nu o respingem pe aceea a unor schimburi de teritorii”, a mai declarat G. Efremov, care a precizat că aceasta nu este poziţia oficială a Academiei macedonene de Ştiinţe. 

Ideea unor schimburi de teritorii între Macedonia şi Albania a fost discutată, în mod neoficial, la Skopje, de reprezentanţi ai Academiilor de ştiinţe din cele două ţări. Cotidianul bulgar “Monitor” susţine că Academia macedoneană de Ştiinţe ar fi elaborat un proiect privind schimbul de populaţie între Macedonia şi Albania, care ar putea fi pus în practică în patru-cinci luni. 

Redactorul-şef al cotidianului macedonean, “Nova Makedonija”, a fost concediat din cauza publicării hărţii geografice “a unei viitoare Macedonii, curate din punct de vedere etnic, în care intrau şi teritorii din Albania, Bulgaria şi Grecia”, relatează cotidianul bulgar “Mediapool”. Publicarea acestei hărţi a fost considerată de conducerea oficiosului guvernamental macedonean drept un amestec în treburile interne ale statelor vecine.

*

Statele Unite şi NATO sunt împotriva oricărei schimbări de frontiere în Balcani, a afirmat Douglas Bereuter, şeful delegaţiei Congresului american, aflate în vizită, în această prioadă, la Sofia. “Ideea unei schimbări a graniţelor din Balcani, în special a celor ale Macedoniei, merge într-o direcţie greşită, este absurdă şi nu este susţinută nici de Statele Unite, nici de NATO”, a declarat D. Bereuter. “Frontierele suverane ale statelor din Balcani trebuie să rămână aşa cum sunt”, a mai subliniat Douglas Bereuter, membru al Camerei Reprezentanţilor a SUA.

5. Poziţia Parlamentului sârb referitor la “Cadrul constituţional al provinciei Kosovo” 

 

Parlamentul Serbiei a respins, la 1 iunie a.c., Cadrul constituţional propus de ONU pentru Kosovo, pe motiv că “prejudiciază soluţia finală” a statutului acestei provincii sârbe populate de o majoritate albaneză şi administrate din iunie 1999 de ONU şi NATO. 

Într-o declaraţie adoptată cu 160 de voturi “pentru” şi 11 “împotrivă”, Parlamentul sârb a precizat că acest “cadru constituţional prejudiciază o soluţie finală, în detrimentul intereselor statului iugoslav, ale Serbiei, ale sârbilor şi ale celorlaţi locuitori din provincie de altă etnie decât albaneză”. Legislativul sârb apreciază că acest cadru constituţional “nu garantează o protecţie instituţională a drepturilor şi libertăţilor comunităţilor de alte etnii decât albaneză şi invită comunitatea internaţională să modifice documentul lui Hans Haekkerup în acest sens”.

Astfel, Parlamentul a cerut Consiliului de Securitate al Naţiunilor Unite să “verifice” în ce măsură cadrul constituţional propus de administratorul ONU al provinciei este în conformitate cu rezoluţia 1244 privind Kosovo şi a propus ca acesta să fie revizuit de sârbi, albanezi şi celelalte comunităţi de altă etnie decât albaneză care trăiesc în provincie. 

De asemenea, Parlamentul sârb reproşează misiunii ONU în Kosovo (MINUK) şi Forţei multinaţionale de pace a NATO (KFOR) de “a nu fi asigurat condiţiile minimale pentru participarea sârbilor şi a celorlalte etnii, altele decât albaneză, la alegerile din noiembrie”. Parlamentul nu se opune înscrierii sârbilor, cu asistenţa MINUK şi a Organizaţiei pentru Cooperare şi Securitate în Europa (OSCE), pe listele electorale din Kosovo. “Participarea la procesul de înregistrare nu prejudiciază decizia finală privind participarea sau neparticiparea la scrutin a sârbilor”, subliniază Declaraţia Parlamentului Serbiei, care cere, de asemenea, administratorilor provinciei, crearea condiţiilor pentru întoarcerea refugiaţilor şi elucidarea dispariţiilor de persoane. 

Administratorul ONU în Kosovo, Hans Haekkerup, a promulgat, pe 14 mai a.c., “Cadrul constituţional al provinciei Kosovo”, care prevede, în primul rând, formarea unei adunări şi a unui guvern provizoriu, sub controlul ONU, în urma alegerilor legislative prevăzute pentru 17 noiembrie 2001. 

Misiunea ONU în Kosovo apreciază că acest document constituie un “progres major pentru Kosovo” şi respectă rezoluţia 1244, care menţionează accesul provinciei la o “autonomie substanţială” în cadrul Republicii Federale Iugoslavia (Serbia şi Muntenegru). 

Circa 200.000 de sârbi şi reprezentanţi ai altor etnii decât albaneză au părăsit provincia Kosovo după întoarcerea, în iunie 1999, a albanezilor “vânaţi” anterior de forţele sârbe şi după instalarea în provincie, în acea perioadă, a KFOR şi MINUK. Peste 1.300 de sârbi au fost daţi dispăruţi, iar cei circa 110.000 de sârbi rămaşi în provincie sunt adesea victime ale violenţelor. 

 

6. Lucrările sesiunii Consiliului de Securitate Colectivă al Comunităţii Statelor Independente

 

Principalul rezultat al sesiunii Consiliului de Securitate Colectivă (CSC) al Comunităţii Statelor Independente, ce s-a desfăşurat la 25 mai a.c. la Erevan, a fost semnarea mai multor documente cu privire la înfiinţarea unei forţe de intervenţie rapidă în regiunea Asiei Centrale. Aceste documente se referă în mod nemijlocit la Rusia, Kazahstan, Tadjikistan şi Kârgâzstan. Forţele de intervenţie rapidă vor putea fi utilizate în cazul în care una dintre aceste patru ţări va avea nevoie de ajutor în lupta cu extremismul. Din punctul de vedere al procedurilor birocratice, protocolul semnat este unul final şi nu necesită o ratificare suplimentară. După cum afirmă surse apropiate ale părţilor semnatare, punerea în practică a tuturor prevederilor specificate în documente ar putea avea loc în jurul lunii august sau, în caz de necesitate, chiar de la mijlocul lunii iulie 2001.

În documentele semnate de liderii statelor-membre ale CSC sunt menţionate denumirile concrete ale detaşamentelor şi tehnicii care vor fi angrenate în sistemul de apărare central-asiatic, precum şi locul defăşurării acestora. Conform unor informaţii oficiale neconfirmate, numărul trupelor ar putea ajunge la circa 1500 de militari. Decizia de folosire a forţelor de intervenţie rapidă va fi luată de către liderii celor patru state, cu acordul părţii care solicită ajutorul. Această decizie nu va necesita acordul forurilor legislative ale acestor state.

Statul major al sistemului de apărare al Asiei Centrale va fi amplasat la Bişkek. El va fi format din opt reprezentanţi ai celor patru state (câte doi din partea fiecărei ţări). Deja au fost discutate şi mecanismele de finanţare a sistemului, chiar dacă nu s-a ajuns la semnarea unor documente în acest sens.

O altă problemă importantă care a fost abordată în cadrul sesiunii CSC a fost crearea unor forţe comune în cadrul Tratatului de Securitate Colectivă (TSC). Este vorba de formarea unui contingent militar permanent al ţărilor semnatare ale acestui acord. Totodată, aşa cum a subliniat preşedintele rus, Vladimir Putin, la conferinţa de presă de la sfârşitul lucrărilor sesiunii CSC, formarea unui asemenea contingent ar trebui să se desfăşoare treptat. Conform afirmaţiilor preşedintelui rus, acest proces ar trebui să fie însoţit de o îmbunătăţire a colaborării militar-tehnice dintre statele participante la acest acord. La ora actuală, experţii militari din cele patru state elaborează strategiile şi concepţiile de acţiune corespunzătoare. Totodată, Vladimir Putin a subliniat faptul că principiile acestei colaborări se vor deosebi de regulile ce sunt puse în aplicare atunci când este vorba de alte state. Şeful statului rus s-a referit la politica de preţuri pe care cele patru state trebuie să o adopte în privinţa vânzărilor de armament.

Participanţii la conferinţa de la Erevan l-au confirmat în funcţia de preşedinte al CSC pe liderul statului armean, Robert Kocearian, care va deţine această funcţie până la următoarea reuniune, ce se va desfăşura la Minsk. Conform declaraţiilor preşedintelui Armeniei, “comunitatea istorică a intereselor ţărilor-membre ale TSC, ameninţările comune la care sunt expuse aceste state determină o coordonare a eforturilor”. Robert Kocearian a subliniat că nu este vorba numai de apărarea colectivă a ţărilor-semnatare ale TSC în cazul unei agresiuni militare împotriva uneia dintre acestea, ci şi de punerea de acord a tuturor componentelor care duc la formarea unei politici unitare promovată de aceste state în ceea ce priveşte punctele-cheie ale securităţii regionale şi globale. Activizarea terorismului şi extremismului internaţional, menţinerea focarelor de instabilitate din regiunile învecinate cu zona de acţiune a TSC obligă aceste state să-şi intensifice eforturile colective, în vederea creării unui organism comun de securitate militară. Robert Kocearian a menţionat, de asemenea, că participarea Armeniei la acest acord reprezintă una dintre componentele de bază ale sistemului de securitate al statului armean. “În condiţiile unei situaţii geopolitice complicate în regiune, punerea în aplicare a TSC reprezintă un important factor stabilizator”, a subliniat preşedintele Armeniei.

Analizând influenţa pe care o au terorismul şi extremismul internaţional asupra ţărilor semnatare ale TSC, preşedintele Vladimir Putin a dorit să sublinieze următorul fapt: dacă Tadjikistanul, Kârgăzstanul şi Rusia sunt ameninţate în mod direct de aceste fenomene, nici celelalte state nu pot să rămână indiferente faţă de asemenea probleme cum ar fi, de exemplu, traficul de droguri.

Conform declaraţiilor preşedintelui tadjik, Emomali Rahmanov, stabilitatea din Asia Centrală depinde în mare măsură de situaţia din Afganistan, stat care a devenit o “pepinieră” a terorismului şi extremismului internaţional.

La rândul său, preşedintele Kazahstanului, Nursultan Nazarbaev, a considerat că actuala sesiune a CSC a constituit un adevărat succes, deoarece a pus în practică postulatele teoretice al TSC.

În cadrul conferinţei de presă finale, a fost abordată şi problema implicării Rusiei în procesul de reglementare a conflictului din Nagornâi-Karabah. Preşedintele rus Vladimir Putin a declarat că eforturile de mediere depuse, în ultima vreme, de către Federaţia Rusă s-au intensificat. “Intenţionăm să depunem şi în continuare eforturi considerabile”, a subliniat Vladimir Putin, menţionând că Rusia face parte din Grupul de la Minsk al Organizaţiei pentru Securitate şi Cooperare în Europa şi că ea are relaţii deosebite cu ambele state implicate în conflictul din Nagornâi-Karabah - Azerbaidjanul şi Armenia. “Noi suntem gata să folosim aceste relaţii în favoarea tuturor ţărilor din regiune”, a afirmat preşedintele rus, subliniind, totodată, că statul rus nu se va folosi de aceste legături prieteneşti pentru a exercita presiuni asupra celor două părţi aflate în conflict. “Rusia consideră că numai Armenia şi numai Azerbaidjanul pot să ajungă la o înţelegere. Federaţia Rusă, împreună cu alţi membri ai Grupului de la Minsk al OSCE, ar putea fi intermediarii şi garanţii punerii în aplicare a acordurilor semnate”, a subliniat liderul rus. 

 

7. Lucrările reuniunii NATO de la Vilnius 

 

Pentru prima dată, Adunarea Parlamentară a NATO se reuneşte pe teritoriul fostei Uniuni Sovietice - la Vilnius, Lituania - având ca principal punct pe ordinea de zi extinderea Alianţei Nord-Atlantice.

“Subiectul şi locul de desfăşurare “au înfoiat penele” Rusiei, care rămâne fermă în atitudinea sa potrivit căreia nu există nici un motiv pentru ca Alianţa Nord-Atlantică să se extindă şi, mai ales, nu există nici un motiv pentru ca ţările baltice - Lituania, Letonia şi Estonia - să adere la această organizaţie”, apreciază cotidienele citate.

Un purtător de cuvânt al Adunării Parlamentare a NATO, Keith Williams, a declarat că reuniunea, la care participă 250 de parlamentari din cele 19 state membre ale NATO şi din 16 state partenere este mai mult decât un gest simbolic. “Adunarea este în întregime în favoarea extinderii NATO”, a spus el. “Poziţia noastră este aceea că, da, trebuie să ţinem uşa deschisă şi, da, trebuie să ne extindem”.

Doar parlamentarii ruşi au boicotat sesiunea. Ei au explicat că prezenţa lor la Vilnius poate fi interpretată greşit, ca o consimţire la o eventuală aderare a Lituaniei la Alianţa Nord-Atlantică.

Adunarea Parlamentară a NATO este formată din 214 de membri ai parlamentelor din cele 19 ţări membre şi alţi 73 din cele 17 state asociate Alianţei. Creată în 1995, Adunarea nu are un statut oficial în interiorul structurilor NATO, dar este un forum care oferă parlamentarilor cadrul pentru construirea unui consens asupra problematicii Alianţei şi a securităţii europene.

Secretarul general al NATO, George Robertson, a vizitat Moscova de două ori anul trecut şi intenţionează să întreprindă o nouă vizită în capitala rusă în perioada imediat următoare, în principal pentru a diminua îngrijorările Rusiei privind extinderea NATO. “Este absolut greşit ca acest proces să fie prezentat ca o extindere a unui bloc militar ostil, dornic să înconjoare Rusia din toate părţile”, spunea George Robertson în timpul ultimei sale vizite în capitala rusă.

Cu toate acestea, ministrul rus al apărării, Serghei Ivanov, continuă să nu aibă această convingere. Într-o conferinţă de presă organizată la 25 mai, la Moscova, el a repetat că astfel de declaraţii conţin o contradicţie fundamentală. “NATO declară în mod constant că această organizaţie politico-militară nu reprezintă nici o ameninţare pentru Rusia”, a spus Serghei Ivanov, adăugând că, în mod firesc, se ridică următoarea întrebare: “Dacă nu există nici o ameninţare din partea Rusiei, atunci de ce trebuie NATO să se extindă ?”

Analiştii politici apreciază că desfăşurarea la Vilnius a sesiunii de primăvară a Adunării Parlamentare a NATO nu are nici o consecinţă practică, dar caracterul ei simbolic este de natură să alarmeze Rusia, accentuând suspiciunile acesteia că ţările baltice pot adera la NATO în viitorul cel mai apropiat.

“Aderarea la NATO, în 1999, a fostelor membre ale Pactului de la Varşovia - Ungaria, Polonia şi Cehia - a provocat reacţia negativă a Rusiei. Dar acum, Rusia este mai îngrijorată ca niciodată de consecinţele admiterii în Alianţa Nord-Atlantică a celor trei ţări baltice, care speră să primească anul viitor o invitaţie oficială de aderare”, comentează “Los Angeles Times”.

“În condiţiile în care Polonia este membră, NATO are practic graniţă comună cu Rusia, învecinându-se cu provincia rusă Kaliningrad. Admiterea statelor baltice ar împinge frontierele NATO cu 450 kilometri spre Est, ajungând la numai 160 kilometri de a doua capitală neoficială a Rusiei, Sankt-Petersburg”, relevă publicaţia americană.

“Şansele ca cel puţin una dintre cele trei ţări baltice să obţină o invitaţie de aderare la NATO au crescut după alegerea lui George W. Bush în funcţia de preşedinte al SUA”, apreciază “Los Angeles Times”, subliniind că mai multe personalităţi ale Partidului Republican s-au exprimat în favoarea extinderii NATO, iar însuşi preşedintele american a afirmat că “nici o parte a Europei nu va fi exclusă din cauza istoriei sau a geografiei”.

Potrivit BBC News, “preşedintele George W. Bush a declarat că NATO trebuie să fie deschisă tuturor democraţiilor Europei care sunt capabile să întrunească obligaţiile stabilite de Alianţă”. Analiştii politici aşteaptă ca George W. Bush să repete acest angajament cu prilejul turneului său european programat pentru luna iunie a.c., când se va întâlni cu lideri NATO şi ai UE.

“În timpul turneului său european, preşedintele SUA va face o escală în Slovenia care, împreună cu Slovacia, - comentează BBC News - ar asigura continuitatea teritorială a Alianţei. Aceste două ţări sunt în general privite ca fiind ţările candidate cel mai bine plasate pentru următorul val al extinderii”.

“Alte candidate sunt România şi Bulgaria, care au jucat un rol important în timpul bombardamentelor NATO asupra Iugoslaviei. Franţa, în mod special, sprijină România, dar fragila economie a celei din urmă poate împiedica majoritatea celorlalte state membre NATO să facă acelaşi lucru”, apreciază BBC News.

Lituania, care are cea mai redusă comunitate rusă dintre toate Statele baltice, are şi relaţii mai bune cu Rusia decât vecinii săi şi se bucură de sprijinul Poloniei şi Danemarcei în ce priveşte asipraţiile ei de a deveni membră NATO.

Analiştii politici sunt de părere că Germania se va opune admiterii ţărilor baltice atât pentru a nu întărâta Rusia, cât şi din considerente financiare. “În aceste condiţii, poziţia SUA va fi, ca întotodeauna, crucială”, opinează BBC News.

Diplomaţi americani consideră că este prea devreme acum să se facă afirmaţii despre cine vor fi viitorii membri, dar experţii NATO încep să analizeze cât de bine s-a pregătit fiecare ţară candidată din punct de vedere militar, al securităţii şi economic.

“Un scenariu posibil, relevă BBC News, ar fi ca la summit-ul NATO de anul viitor de la Praga să fie invitate mai puţine ţări, iar celorlalte candidate să li se fixeze un program mai clar pentru îndeplinirea condiţiile de aderare”. Dar, după cum spunea un oficial NATO, “opţiunea zero” potrivit căreia nu va fi invitată nici una dintre ţările candidate este foarte puţin probabilă, întrucât aceasta ar însemna un dezastru politic pentru Alianţă.

 

8. Turcia – stadiul aderării la UE 

 

Comisarul european pentru problemele extinderii UE, Günter Verheugen, a afirmat recent că problema cipriotă ameninţă extinderea Uniunii şi reprezintă cel mai mare obstacol în calea integrării Turciei. Autorităţile turce, pentru care Ciprul constituie o cauză naţională, nu exclud posibilitatea anexării autoproclamatei Republici Turce a Ciprului de Nord, cu care au relaţii extrem de apropiate, în cazul în care Republica Cipru va intra în Uniunea Europeană.

Republica Cipru este singurul stat al insulei recunoscut oficial, care însă, după ocuparea nordului de către armata turcă, în 1974, nu-şi mai poate exercita suveranitatea decât asupra părţii de sud, unde trăieşte comunitatea ciprioţilor greci.

Premierul Turciei, Bulent Ecevit, respinge soluţia federală propusă de ONU şi înclină spre un divorţ cu acordul părţilor, “în stil cehoslovac”, între comunităţile turcă şi greacă de pe insulă, întrebându-se de ce ar trebui reunite cele două popoare cu limbi, religii şi naţionalităţi diferite, când cehii şi slovacii “şi-au dat mâna şi s-au despărţit”. Un ton mai dur a adoptat ministrul de Externe al Turciei, Ismail Cem, care a avertizat recent că “dacă administraţia cipriotă greacă este admisă în UE ca reprezentantă a întregii insule, vor apărea probleme serioase”. Consiliul naţional de securitate al Turciei a sintetizat, la 28 mai a.c., poziţia conducătorilor turci: “Un acord acceptabil pentru cele două părţi din Cipru depinde de recunoaşterea egalităţii suverane a celor două state de pe insulă”. La rândul său, Republica Turcă a Ciprului de Nord, condusă de Rauf Denktaş, a decis să abandoneze negocierile indirecte sub egida ONU, afirmând că nu le va relua decât când partea turcă a Ciprului va fi recunoscută oficial ca stat independent.

Recentul verdict al Curţii Europene pentru Drepturile Omului, care a condamnat Turcia pentru mai multe abuzuri comise în urma intervenţiei armate din 1974, nu a făcut decât să învenineze atmosfera şi să întărească rezistenţa faţă de dialog a naţionaliştilor turci. “Decizia Curţii Europene nu reflectă realităţile din Cipru”, a declarat Bulent Ecevit.

*

Comisia Europeană a declarat, într-un raport privind stadiul atins de statele candidate la integrare: “Investitorii au nevoie de un cadru legal stabil, previzibil şi favorabil pentru a face investiţii pe termen lung”. Analiştii politici consideră că acest lucru este exact ceea ce lipseşte în Turcia. Comisia a precizat că toate cele 13 state candidate, inclusiv Turcia, “trebuie să depună eforturi substanţiale pentru a combate corupţia şi a crea un mediu de afaceri transparent”. După cum a subliniat ministrul turc de interne, Sadettin Tantan, “corupţia ameninţă stabilitatea economică şi politică a Turciei, dar pentru moment guvernul ignoră avertismentele în acest sens”. Acesta a mai amintit faptul că fondatorul Turciei moderne, Mustafa Kemal, îi îndemna pe concetăţenii săi cu sloganul: “Fiţi mândri, munciţi, aveţi încredere!”, iar după liberalizarea economiei, în anii '80, în timpul lui Turgut Ozal, cuvântul de ordine pare să fi devenit: “Îmbogăţiţi-vă, înşelaţi, furaţi”.

Noul ministru al economiei, Kemal Derviş, fost vicepreşedinte al Băncii Mondiale, a negociat de curând un pachet de asistenţă în valoare de 10 miliarde de dolari cu Fondul Monetar Internaţional şi Banca Mondială, menit să salveze Turcia de la un colaps economic iminent. Dar este vorba de al treilea asemenea acord începând de anul trecut, iar SUA au declarat că Turcia nu se mai poate aştepta la primirea unui alt ajutor financiar.

Atât analiştii cât şi factori de decizie din Turcia consideră că principala cauză a crizei economice din prezent este corupţia endemică: după ce a fost ales, în aprilie 1999, în urma unei campanii care a promovat cinstea în viaţa politică, premierul B. Ecevit a închis constant ochii în faţa acuzaţiilor de corupţie lansate împotriva propriilor miniştri social-democraţi. În ianuarie 2001, s-a cerut o anchetă oficială asupra corupţiei care afectează Ministerul Energiei, investigaţie soldată cu punerea sub acuzare a 15 oficialităţi şi oameni de afaceri şi demisia unui ministru. Singurul ministru care a declanşat o bătălie împotriva corupţiei este cel de Interne, Sadettin Tantan, a doua personalitate ca popularitate in Turcia după preşedinte. Ahmed Nedet Sezer a afirmat la rândul său că lupta împotriva corupţiei va constitui o prioritate a mandatului său.

Corupţia se manifestă cel mai acut în sectorul public, unde, potrivit unui studiu al Camerei de Comerţ a Turciei, politicienii se fac responsabili - în total, în ultimii zece ani - de cheltuirea a 195 miliarde de dolari. Un număr de 13 bănci particulare, preluate de stat, au fost spoliate de cel puţin 12 miliarde de dolari. În cursul crizei economice din luna noiembrie 2000, investitorii străini au retras din Turcia 7,5 miliarde dolari, iar în cursul celei actuale declanşată de o confruntare, în februarie 2001, între preşedintele Ahmed Necdet Sezer şi premier tocmai pe tema corupţiei -, investitorii au retras într-o singură zi 5 miliarde de dolari din băncile turceşti.

Asociaţia capitalului străin din Turcia a avertizat că din 91 de ţări dezvoltate şi în curs de dezvoltare, Turcia se află pe locul 81 în privinţa investiţiilor străine directe, situate la un nivel de 0,4% din PIB. Analiştii consideră că această poziţie poate fi considerată o consecinţă a sistemului juridic corupt şi a neprotejării drepturilor investitorilor străini.

